**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА ПЛОВДИВ,** приета с Решение на Общински съвет Пловдив № 10, взето с протокол № 2 от 31.01.2008 г., изм. и доп. с Решение на Общински съвет Пловдив № 7, взето с протокол № 1 от 22.01.2009 г., изм. и доп. с Решение на Общински съвет Пловдив № 487, взето с протокол № 24 от 23.12.2009 г., изм. и доп. с Решение на Общински съвет Пловдив № 56, взето с протокол № 6 от 04.03.2010 г., изм. и доп. с Решение на Общински съвет Пловдив № 2, взето с протокол № 2 от 20.01.2011 г., изм. и доп. с Решение на Общински съвет Пловдив № 503, взето с протокол № 22 от 20.12.2012 г., изм. и доп. с Решение на Общински съвет Пловдив № 443, взето с протокол № 23 от 18.12.2013 г., изм. и доп. с Решение на Общински съвет Пловдив № 403, взето с протокол № 21 от 17.12.2015 г. изм. и доп. с Решение на Общински съвет Пловдив № 427, взето с протокол № 16 от 29.09.2016 г., в сила от 1.01.2017 г.; изм. с Решение № 1467 от 21.06.2018 г. на Адм. Съд - Пловдив по адм. д. № 196/2017, потвърдено с Решение № 13424 от 9.10.2019 г. на ВАС по адм. д. № 10269/2018 г., изм. и доп. с Решение на Общински съвет Пловдив № 394, взето с протокол № 18 от 25.10.2018 г. изм. и доп. с Решение на Общински съвет Пловдив № 9, взето с протокол №1 от 22.01.2019 г.

**Д О К Л А Д**

**ВНОСИТЕЛ: ЕВЕЛИН ПАРАСКОВ –**

**ПРЕДСЕДАТЕЛ НА ППГОС „СЪЮЗ ЗА ПЛОВДИВ“**

**Проект**

*Съгласно чл.26, ал.4, предложение второ от Закона за нормативните актове, в законоустановения срок не по-кратък от 14 дни, Община Пловдив чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на Наредбата на е-mаil адрес:* [*obs@plovdiv.bg*](mailto:obs@plovdiv.bg) *или в деловодството на Община Пловдив, пл.”Стефан Стамболов” № 1.*

**МОТИВИ:**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕТО НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПРЕДЕЛЯНЕТО РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА ПЛОВДИВ**

**І. Причини, които налагат приемането на Наредба за изменение и допълнение на Наредбата за определянето размера на местните данъци на територията на Община Пловдив:**

Местната власт като цяло има също така редица отговорности и задължения, в т.ч.:

* Развитие на територията като среда за живота на човека;
* Развитие на инфраструктурата - пътна инфраструктура, градски транспорт, водоснабдяване и канализация, улично осветление, електронни и други комуникации;
* Осигуряване материалната база на образованието и грижата за подрастващите (детски ясли, градини, училища);
* Грижи за хората от третата възраст;
* Грижи за хората в неравностойно положение;
* Осигуряване на устойчива градска среда и други.

За тяхното качествено изпълнение и предоставяне е необходимо преди всичко те да бъдат осигурени с достатъчен финансов ресурс.

В рамката на икономическата ефективност, сумата на приходите, които трябва да бъдат генерирани на общинско ниво, се определят от размера на общинските разходни отговорности, т.е. данъчните приходи трябва да съответстват на местните разходни отговорности. Приходите трябва да са достатъчно „жизнеспособни”, така че да нарастват с темповете, с които нарастват местните разходни задължения. Същевременно размерът на местните разходни задължения трябва да е социално справедлив и поносим за жизнения стандарт на населението в община Пловдив. Само по този начин може да се гарантира и осъществи ефективното управление на община Пловдив – в интерес на гражданите и обществото.

Съгласно разпоредбата на чл.1, ал.2 от Закона за местните данъци и такси /ЗМДТ/, общинският съвет определя с наредба размера на местните данъци при условията, по реда и в границите определени с него.

Тази промяна в Закона за местните данъци и такси е в сила от 01.01.2008 г. и е продиктувана от това, че на законово ниво се въвежда конституционното изискване на чл.141, ал.3 от Конституцията на Република България, съгласно който общинският съвет определя данъци при условия, по реда и границите, установени със закон.

С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

В изпълнение разпоредбата на чл.1, ал.2 от ЗМДТ с Решение № 10, взето с протокол № 2 от 31.01.2008 г. Общински съвет Пловдив е приел Наредба за определянето размера на местните данъци на територията на Община Пловдив /НОРМДТОП/.

В края на 2018г. беше променен Закона за местни данъци и такси в Раздел IV за определяне на данък върху превозните средства. По чл. 55 от ЗМДТ беше прието добавянето на нова екологична категория с различни стойности. Община Пловдив запази най-ниските стойности при категориите с Евро 1, 2 и 3, а при най-екологичните Евро 4, 5 и 6 бяха приети по-високи стойности от тези три категории. Считаме, че тези стойности са прекомерно завишени с оглед на това, че в редица други Европейски държави най-високите екологични категории са облекчени в заплащането на данък върху превозните средства.

За леки автомобили **ОбС - Пловдив** е определил размера на данъка с наредба съобразно мощността на двигателя, коригиран с коефициент в зависимост от годината на производство и коефициент определен според екологичната категория на автомобила, както следва:

1. до 55 kW включително - от 0,34 до 1,20 лв. за 1 kW - **в Пловдив 0,55 лева**

2. над 55 kW до 74 kW включително - от 0,54 до 1,62 лв. за 1 kW - **в Пловдив - 0,77 лева**

3. над 74 kW до 110 kW включително - от 1,10 до 3,30 лв. за 1 kW- **в Пловдив - 1,62 лева**

4. над 110 kW до 150 kW включително - от 1,23 до 3,69 лв. за 1 kW – **в Пловдив - 1,90 лева**

5. над 150 kW до 245 kW включително - от 1,60 до 4,80 лв. за 1 kW – **в Пловдив - 1,90 лева**

6. над 245 kW - от 2,10 до 6,30 лв. за 1 kW – **в Пловдив - 2,10 лева**

|  |  |  |
| --- | --- | --- |
| *Брой на годините от годината на производство, включително годината на производство* | *Коефициент* | ***Коефициент за община Пловдив*** |
| Над 20 години | 1,1 | **1,1** |
| Над 15 до 20 години включително | 1 | **1** |
| Над 10 до 15 години включително | 1,3 | **1,3** |
| Над 5 до 10 години включително | 1,5 | **1,5** |
| До 5 години включително | 2,3 | **2,3** |

Екологичният коефициент се определя от общинския съвет в зависимост от екологичната категория на автомобила, както следва:

1. без екологична категория, с екологични категории "Евро 1" и "Евро 2" - 1,10 - 1,40 **в Пловдив – 1,1**

2. за "Евро 3" - 1,00 - 1,10 **в Пловдив – 1,00**

3. за "Евро 4" - 0,80 - 1,00 **в Пловдив – 0,90**

4. за "Евро 5" - 0,60 - 0,80 **в Пловдив – 0,80**

5. за "Евро 6" и "ЕЕV" - 0,40 - 0,60 **в Пловдив – 0,60**

Предлагам на Общински съвет – Пловдив да приеме Наредба за изменение и допълнение на Наредба за определянето размера на местните данъци на територията на община Пловдив, със следното съдържание:

* 1. Променя чл.41 по следния начин:

|  |  |  |
| --- | --- | --- |
| ***Екологична категория*** | ***Размер по ЗМДТ*** | ***Коефициент***  ***за община Пловдив*** |
| без екологична категория, с екологични категории "Евро 1" и "Евро 2" | 1,10 - 1,40 | **Било Става**  **1,1 1,1** |
| "Евро 3" | 1,00 - 1,10 | **1,00 1,00** |
| "Евро 4" | 0,80 - 1,00 | **0,90 0,80** |
| "Евро 5" | 0,60 - 0,80 | **0,80 0.70** |
| "Евро 6" и "ЕЕV" | 0,40 - 0,60 | **0,60 0,50** |

Съгласно разпоредбата на чл.1, ал.3 от ЗМДТ, когато до края на предходната година общинският съвет не е определил размера на местните данъци за текущата година, местните данъци се събират на базата на действащия размер към 31 декември на предходната година.

Предвид настъпване на последния календарен месец за 2019 г –месец декември, съблюдаване на законоустановения 30-дневен срок за публикуване на проекта на нормативен административен акт на сайта на община Пловдив е невъзможно да се осъществи до края на календарната 2019 г.Това означава, че предлаганата промяна в раземра на данъка върху превозните средства не би могла да влезе в сила, считано от 01.01.2020 г., а едва от 01.01.2021 г. Ние от ППГОС „Съюз за Пловдив“ считаме, че колкото по-бързо се намали данъчната тежест върху населението на община Пловдив, дори и с незначителна част като намаляване данъка върху превозните средства, толкова по-бързо и право пропорционално ще нарасне доверието на гражданите и бизнеса в ефективното и справедливо управление на община Пловдив. В съответствие с нарасналото доверие в управлението ще се увеличи и приходосъбираемостта на данъка на доброволен принцип. В резултат на гореизложеното, считам, че са налице изключителни обстоятелства в обществен интерес, които мотивират прилагане на 14 по-кратък срок по смисъла на чл.26,ал.4, предложение второ от Закона за нормативните актове при публикуване на проекта на НАА.

Ето защо следва да се посочи, че Наредбата за изменение и допълнение на Наредбата за определянето на размера на местните данъци на територията на Община Пловдив влиза в сила от 01.01.2020 година.

При приемане на предложената промяна в размера на коефициента на екологичния компонент на отделни категории превозни средства, прогнозата за 2020 г. е постъпленията в общинския бюджет от този вид местен данък да намалеят с около 170 000 лева – 180 000 лева, което е несъществено и няма да се отрази негативно върху формиране на постъпленията в приходната част на бюджета за 2020 г., а ще има същевременно изключителен социален ефект.

При изработването на проекта на Наредба за изменение и допълнение на Наредбата за определянето размера на местните данъци на територията на Община Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

1. **Принцип на необходимост:**

Продължаване на процеса на финансовата децентрализация и укрепване на местното самоуправление, като най-голямо значение за развитието на процеса е повишаването на финансовата самостоятелност и автономност на общината. Използване на дадените правомощия на общината, с цел да се направят сериозни стъпки за преодоляване на трудностите при финансирането на разходите по общинския бюджет, без да се разчита Държавата да трансферира допълнителни средства към бюджета на Община Пловдив.

**2.** **Принцип на обоснованост:**

Привеждане на нормативната база на Община Пловдив в съответствие със Закона за местните данъци и такси, с цел да се избегне евентуална колизия между текстовете на Наредбата за определянето размера на местните данъци на територията на Община Пловдив и Закона за местните данъци и такси.

Осигуряване на законосъобразен административен процес по определянето на размера на данъка върху превозните средства на данъчнозадължените лица в Община Пловдив.

Осигуряване на ефективност и стабилност при приходосъбирането на тези видове местни данъци.

**3. Принципите на предвидимост и откритост:**

Проектът, с мотивите и частичната предварителна оценка на въздействието на проекта на Наредба за изменение и допълнение на Наредбата за определянето размера на местните данъци на територията на Община Пловдив, ще бъде достъпен на сайта на Общината за обществена консултация и навременно информиране на всички субекти и заинтересовани лица, които ще могат да изпратят своите становища и предложения.

**4. Принцип на съгласуваност:**

Проектътна Наредба за изменение и допълнение на Наредбата за определянето размера на местните данъци на територията на Община Пловдив, с мотивите и частичната предварителна оценка на въздействието на проекта, са публично предоставени на заинтересованите групи, чрез интернет страницата на Община Пловдив, като ще бъдат взети предвид направените в хода на обсъждането становища и предложения.

**5. Принципите на субсидиарност, пропорционалност и стабилност:**

При изработването на проекта на Наредба за изменение и допълнение на Наредбата за определянето размера на местните данъци на територията на Община Пловдив са спазени принципите на субсидиарност, пропорционалност и стабилност, както и разпоредбите на Закона за нормативните актове.

Смисълът на т.нар. „принцип на субсидиарност”, с особено голяма сила се отнася до местните власти, тъй като те са призвани да бъдат най-близко до конкретните проблеми и до всекидневния живот на местните общности. Административното обслужване на бизнеса и на гражданите е необходимо да бъде ефективно, справедливо и законосъобразно. Осигуряването на законосъобразност на административния процес по определянето на данъка върху превозните средства в Община Пловдив за кръга от задължени лица е гаранция за доброто управление на местната власт и е доказателство, че същата има капацитет и възможност да се справи ефективно с многобройните си сложни задължения и в интерес на обществото по прозрачен, отговорен и справедлив начин.

Подобно на принципа за субсидиарност, принципът на пропорционалност регулира изпълнението на правомощията.

Правомощията на местната власт по отношение на местните данъци са ограничени до определяне на техните размери при условия, по реда и границите, установени със ЗМДТ.

С оглед защита на обществения интерес тези правомощия на общинския съвет се лимитират от минимални и максимални граници, установени от законодателя за всеки вид местен данък.

Администрирането на местните данъци, в т.ч. на данъка върху превозните средства, се извършва от експерти и специалисти на общинската администрация, при спазване на изискванията на чл.4, ал.1 от ЗМДТ.

Съгласно разпоредбата на чл.4, ал.1 от Закона за местните данъци и такси установяването, обезпечаването и събирането на местните данъци се извършват от служители на общинската администрация по реда на Данъчно-осигурителния процесуален кодекс.

В чл.4, ал.3 от ЗМДТ е регламентирано, че в производствата по чл.4, ал.1 служителите на общинската администрация имат правата и задълженията на органи по приходите, а в производствата по обезпечаване на данъчни задължения – на публични изпълнители. Служителите по чл.4, ал.3 се определят със заповед на кмета на общината.

**ІІ. ЦЕЛ НА НАРЕДБАТА.**

Целта на предлаганите промени в размера на коефициента на екологичния компонент на отделни категории превозни средства са свързани с приетата в ЗМДТ нова концепция за промени в данъчното законодателство по отношение облагането на превозните средства.

Новата концепция е насочена към по-тясно обвързване на политиката за по-чист въздух с екологичните характеристики на съответните превозни средства, като чрез нея се отчитат и прилагат ясно дефинирани екологични критерии относно регистрираните и управлявани автомобили.

Целта на приемането на наредбата е справедливост при определянето на данъка и съобразяване с икономическата обстановка в страната, както и създаването на по-висока мотивираност в гражданите за заплащане на данъка и съответно по-голяма събираемост.

**ІІІ. ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА.**

За прилагане на измененията в Наредбата за определянето размера на местните данъци на територията на Община Пловдив, не е необходимо разходването на бюджетни средства.

**ІV. ОЧАКВАНИ РЕЗУЛТАТИ.**

Резултатите, които се очакват от прилагането на предлаганите промени в Наредбата се свеждат до постигане на целите, наложили приемането на същите, а именно намаляване на социалното напрежение чрез намаляване на данъка върху превозните средства,респ. по-голяма събираемост в приходната част на бюджета.

**V. АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ.**

Предлаганото изменение в Наредбата за определянето размера на местните данъци на територията на Община Пловдив е в съответствие с нормативните актове от по-висока степен, както и с тези от европейското законодателство.

Наредбата за определянето размера на местните данъци на територията на Община Пловдив е подзаконов нормативен акт за прилагане на отделни разпоредби на Закона за местните данъци и такси, поради което съответствието й с правото на Европейския съюз е предопределено от съответствието на цитирания нормативен акт с правото на Европейския съюз и доколкото тези норми са транспонирани и въведени в националното законодателство на Република България.

Принципите на местното самоуправление и местната администрация са най-непосредствено изразени в „Европейската харта за местното самоуправление”. Те подчертават необходимостта от отчитането в правните актове на всички особености на местното самоуправление, с оглед задоволяването на потребностите на населението чрез ефективно изпълняване на обществените задължения, възложени по принцип на властите, които са най-близо до гражданите. Доколкото настоящият проект има за предмет изменение на подзаконов нормативен акт, който подлежи на издаване на основание чл.21, ал.2 от ЗМСМА от Общински съвет Пловдив като орган на местното самоуправление, то приложими са разпоредбите на „Европейската харта за местното самоуправление", при спазване на разпоредбите и целите на националното и местно законодателство.

Проектът за изменение и допълнение на Наредбата за определянето размера на местните данъци на територията на Община Пловдив е съобразен с чл.3, т.1, във връзка с т.2 и чл.4 от „Европейската харта за местното самоуправление”.

В изпълнение на изискванията на ЗНА е извършена частична предварителна оценка на въздействието на проекта на подзаконовия нормативен акт.

**Правни основания:** чл.21, ал.1, т.23 и чл.21, ал.2 от ЗМСМА, чл.141, ал.3 от Конституцията на Република България, чл.8, чл.11, ал.3, чл.15, ал.1 от ЗНА, чл.1, ал.2 от ЗМДТ, във връзка с чл.55, ал.1, т.2 във вр. с чл.1,ал.1,т.5 и ал.2 от ЗМДТ, при спазване на изискванията на чл.19, 20, 26 и 28 от ЗНА, чл.75, 76, 77 и 79 от АПК.

**Фактически основания:** привеждане на нормативната база на Община Пловдив в съответствие със Закона за местните данъци и такси, с цел да се избегне евентуална колизия между текстовете на Наредбата за определянето размера на местните данъци на територията на Община Пловдив и Закона за местните данъци и такси и осигуряването на законосъобразен административен процес по определянето на размера на данъка върху превозните средства на данъчнозадължените лица в Община Пловдив.

**ПРОЕКТ ЗА РЕШЕНИЕ:**

**І.** Приема Наредба за изменение и допълнение на Наредбата за определянето размера на местните данъци на територията на Община Пловдив, приета с Решение на Общински съвет Пловдив № 10, взето с протокол № 2 от 31.01.2008 г., изм. и доп. с Решение на Общински съвет Пловдив № 7, взето с протокол № 1 от 22.01.2009 г., изм. и доп. с Решение на Общински съвет Пловдив № 487, взето с протокол № 24 от 23.12.2009 г., изм. и доп. с Решение на Общински съвет Пловдив № 56, взето с протокол № 6 от 04.03.2010 г., изм. и доп. с Решение на Общински съвет Пловдив № 2, взето с протокол № 2 от 20.01.2011 г., изм. и доп. с Решение на Общински съвет Пловдив № 503, взето с протокол № 22 от 20.12.2012 г., изм. и доп. с Решение на Общински съвет Пловдив № 443, взето с протокол № 23 от 18.12.2013 г., изм. и доп. с Решение на Общински съвет Пловдив № 403, взето с протокол № 21 от 17.12.2015 г. изм. и доп. с Решение на Общински съвет Пловдив № 427, взето с протокол № 16 от 29.09.2016 г., в сила от 1.01.2017 г.; изм. с Решение № 1467 от 21.06.2018 г. на Адм. Съд - Пловдив по адм. д. № 196/2017, потвърдено с Решение № 13424 от 9.10.2019 г. на ВАС по адм. д. № 10269/2018 г., изм. и доп. с Решение на Общински съвет Пловдив № 394, взето с протокол № 18 от 25.10.2018 г. изм. и доп. с Решение на Общински съвет Пловдив № 9, взето с протокол №1 от 22.01.2019 г., както следва:

**§ 1.** В чл.41 се правят следните изменения:

|  |  |  |
| --- | --- | --- |
| ***Екологична категория*** | ***Размер по ЗМДТ*** | ***Коефициент***  ***за община Пловдив*** |
| без екологична категория, с екологични категории "Евро 1" и "Евро 2" | 1,10 - 1,40 | **Било Става**  **1,1 1,1** |
| "Евро 3" | 1,00 - 1,10 | **1,00 1,00** |
| "Евро 4" | 0,80 - 1,00 | **0,90 0,80** |
| "Евро 5" | 0,60 - 0,80 | **0,80 0.70** |
| "Евро 6" и "ЕЕV" | 0,40 - 0,60 | **0,60 0,50** |

**§ 2.** Наредбата за изменение и допълнение на Наредбата за определянето размера на местните данъци на територията на Община Пловдив, приета с Решение № ………, взето с протокол № …….. от ……………….. г.на Общински съвет Пловдив, влиза в сила от 1 януари 2020 г.

**§ 3.** Изпълнението на Наредбата се възлага на Кмета на Община Пловдив.

**§ 4**.Наредбата за изменение и допълнение на Наредбата за определянето размера на местните данъци на територията на Община Пловдив е приета с Решение № ………, взето с протокол № …….. от ……………….. г.